CELEX: 52016PC0833
Language: sk
Date: 2017-01-06
Title: Návrh VYKONÁVACIE ROZHODNUTIE RADY, ktorým sa mení rozhodnutie 2013/677/EÚ, ktorým sa Luxembursku povoľuje uplatňovať opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli6. 1. 2017
            COM(2016) 833 final
            2016/0417(NLE)
            Návrh
            VYKONÁVACIE ROZHODNUTIE RADY,
            ktorým sa mení rozhodnutie 2013/677/EÚ, ktorým sa Luxembursku povoľuje uplatňovať opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od tejto smernice na zjednodušenie výberu DPH alebo na zamedzenie určitým daňovým únikom alebo vyhýbaniu sa dani.
            
            
               Listom, ktorý Komisia zaevidovala 26. septembra 2016, Luxembursko požiadalo o povolenie naďalej uplatňovať oslobodenie od DPH na zdaniteľné osoby, ktorých ročný obrat nepresahuje určitý strop, a zvýšiť tento strop z 25 000 EUR na 30 000 EUR. O žiadosti predloženej Luxemburskom Komisia v súlade s článkom 395 ods. 2 smernice o DPH informovala ostatné členské štáty listami zo 4. októbra 2016. Listom z 5. októbra 2016 Komisia oznámila Luxembursku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch.
            
            
               Toto opatrenie bolo po prvýkrát zavedené v súlade s ustanoveniami článku 14 smernice Rady 67/228/EHS
                  2
               . Tie členské štáty, ktoré však nevyužili možnosť v uvedenom ustanovení, potom mohli podľa článku 24 ods. 2 písm. b) smernice 77/388/EHS, teraz v prepracovanom znení podľa prvého odseku článku 285 smernice o DPH, oslobodiť od DPH len zdaniteľné osoby, ktorých ročný obrat nepresahuje 5 000 EUR alebo ekvivalent tejto sumy v národnej mene. Podľa druhého odseku článku 285 smernice o DPH uvedené členské štáty takisto môžu udeliť odstupňované daňové výhody zdaniteľným osobám, ktorých ročný obrat presahuje strop, ktorý určili na uplatnenie oslobodenia od dane.
            
            
               Do konca roka 2012 oslobodzovalo Luxembursko od DPH zdaniteľné osoby, ktorých ročný obrat nepresahoval sumu 10 000 EUR. Luxembursko okrem toho informovalo Komisiu, že využilo možnosť podľa druhého odseku článku 285 smernice 2006/112/ES a udeľovalo odstupňované daňové výhody zdaniteľným osobám, ktorých ročný obrat bol v rozpätí 10 000 až 25 000 EUR.
            
            
               Uplatňovanie zvýšeného stropu na oslobodenie od dane bolo vhodné na zjednodušenie systému DPH pre malé podniky z toho dôvodu, že oslobodením týchto podnikov od mnohých povinností súvisiacich s DPH v rámci všeobecnej úpravy DPH došlo k výraznému zníženiu záťaže podnikov oprávnených na tento režim. Preto Luxembursko požiadalo a získalo odchýlku na uplatňovanie stropu obratu vo výške 25 000 EUR, pokiaľ ide o úpravu oslobodenia od dane pre malé podniky, a zároveň zrušilo uplatňovanie odstupňovaných daňových výhod.
            
            
               Táto odchýlka bola rozhodnutím Rady 2013/677/EÚ
                  3
                povolená do 31. decembra 2016.
            
            
               Luxembursko taktiež žiada o povolenie upraviť súčasný strop smerom nahor v súlade so systémom indexácie s cieľom zachovať jeho hodnotu v reálnom vyjadrení, a teda aj plnú výhodu jeho zjednodušujúceho účinku.
            
            
               Luxembursko preto teraz požiadalo, aby sa opatrenie od 1. januára 2017 predĺžilo a aby sa maximálny povolený strop odchýlky zvýšil na ročný obrat vo výške 30 000 EUR.
            
            
               Podľa luxemburských orgánov v súlade s článkom 395 ods. 1 druhým pododsekom smernice o DPH by osobitné opatrenie malo len zanedbateľný účinok na celkovú sumu príjmov z DPH vyberanej vo fáze konečnej spotreby (nie viac než 0,12 %). Prostredníctvom tejto požiadavky chce Luxembursko zjednodušiť zaťaženie podnikov, ako aj stimulovať rozvoj takýchto malých podnikov. Luxembursko chce zároveň znížiť zaťaženie finančnej správy tým, že obmedzí kontrolu malých zdaniteľných osôb, ktorá je pomerne nákladná v porovnaní s príslušnou výškou DPH, a že posilní jej kontrolné činnosti namierené na väčšie zdaniteľné osoby. To je v súlade s článkom 395 ods. 1 prvým pododsekom smernice o DPH, v ktorom sa stanovuje, že členské štáty môžu byť oprávnené, aby zaviedli osobitné opatrenia odchyľujúce sa od ustanovení uvedenej smernice na zjednodušenie výberu DPH.
            
            
               V tejto súvislosti treba poznamenať, že toto opatrenie je pre zdaniteľné osoby nepovinné, pričom nepovinným zostane aj naďalej.
            
            
               Luxembursko neuviedlo termín na túto odchýlku. Odchýlky od smernice o DPH by však mali byť vždy časovo obmedzené, aby sa dali posúdiť ich účinky. Okrem toho ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, v súčasnosti podliehajú preskúmaniu. Návrh Komisie vo forme komplexného balíka opatrení na zjednodušenie, ktorého súčasťou je aj smernica, ktorou sa menia ustanovenia smernice o DPH týkajúce sa osobitnej úpravy pre malé podniky, sa má v súlade s akčným plánom v oblasti DPH
                  4
                predložiť do konca roka 2017.
            
            
               Navrhuje sa preto, aby sa platnosť odchýlky predĺžila na ďalšie obdobie do 31. decembra 2019 alebo dovtedy, kým nenadobudne účinnosť smernica, ktorou sa menia ustanovenia smernice o DPH týkajúce sa osobitnej úpravy pre malé podniky, podľa toho, ktorý dátum nastane skôr. Je v právomoci luxemburských orgánov rozhodnúť, do akej miery a či je potrebné používať systém indexácie, vzhľadom na odchýlku, ktorá sa uplatňuje do výšky 30 000 EUR.
            
            
               •Súlad s existujúcimi ustanoveniami v tejto oblasti politiky
            
            
               Podobné odchýlky sa udelili aj iným členským štátom. Belgicku
                  5
                bol udelený strop 25 000 EUR, Poľsku
                  6
                30 000 EUR, Litve
                  7
                45 000 EUR, Lotyšsku
                  8
                a Slovinsku
                  9
                50 000 EUR, Taliansku
                  10
                a Rumunsku
                  11
                65 000 EUR.
            
            
               •Súlad s ostatnými politikami Únie
            
         
         
            
               Toto opatrenie je v súlade s cieľmi Únie pre malé podniky, ako sa uvádzajú v oznámení Komisie „Najskôr myslieť v malom“ – Iniciatíva „Small Business Act“ pre Európu
                  12
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a preto zjednodušili existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Zásada subsidiarity sa neuplatňuje vzhľadom na ustanovenie smernice o DPH, na ktorom sa návrh zakladá.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to dosiahnuť zjednodušenie pre ďalšie malé zdaniteľné osoby a pre finančnú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je odchýlka od spoločných pravidiel v oblasti DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejší nástroj, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Luxemburskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom návrhu vykonávacieho rozhodnutia Rady je predĺžiť uplatňovanie zjednodušujúceho opatrenia, ktorým sa odstraňujú mnohé povinnosti súvisiace s DPH vzťahujúce sa na podniky s ročným obratom nepresahujúcim 30 000 EUR. To bude mať potenciálne priaznivý vplyv na zníženie administratívnej záťaže pre ďalších 970 zdaniteľných osôb, čo predstavuje 1,2 % zdaniteľných osôb v súčasnosti zaregistrovaných na účely DPH, a následne pre daňovú správu. Vplyv na rozpočet z hľadiska výnosov z DPH v Luxembursku sa odhaduje na nie viac ako 0,12 % vybraných príjmov DPH.
            
            
               4.VPLYV NA ROZPOČET
            
         
         
            
               Návrh nemá vplyv na rozpočet EÚ, pretože Luxembursko vykoná výpočet kompenzácie v súlade s článkom 6 nariadenia Rady (EHS, EURATOM) č. 1553/89
                  13
               .
            
            
               2016/0417 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení rozhodnutie 2013/677/EÚ, ktorým sa Luxembursku povoľuje uplatňovať opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  14
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)Podľa článku 285 smernice 2006/112/ES členské štáty, ktoré nevyužili možnosť stanovenú v článku 14 druhej smernice Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty
                  15
               , môžu oslobodiť od DPH zdaniteľné osoby, ktorých ročný obrat nepresahuje 5 000 EUR alebo ekvivalent tejto sumy v národnej mene. Môžu takisto udeliť odstupňované daňové výhody zdaniteľným osobám, ktorých ročný obrat presahuje strop, ktorý určili na uplatnenie oslobodenia od dane.
            
            
               (2)Rozhodnutím Rady 2013/677/EÚ
                  16
                sa Luxembursku povolilo uplatňovať do 31. decembra 2016 odchyľujúce sa opatrenie, na základe ktorého môže oslobodiť od DPH zdaniteľné osoby s ročným obratom nepresahujúcim 25 000 EUR.
            
            
               (3)Listom, ktorý Komisia zaevidovala 26. septembra 2016, Luxembursko požiadalo o povolenie na opatrenie odchyľujúce sa od článku 285 smernice 2006/112/ES s cieľom predĺžiť toto oslobodenie od 1. januára 2017 a zároveň zvýšiť strop z 25 000 EUR na 30 000 EUR.
            
            
               (4)Komisia o žiadosti Luxemburska informovala ostatné členské štáty listami zo 4. októbra 2016. Listom z 5. októbra 2016 Komisia oznámila Luxembursku, že má všetky informácie potrebné na posúdenie danej žiadosti.
            
            
               (5)Podľa informácií, ktoré poskytlo Luxembursko, by toto opatrenie potenciálne mohlo na zníženie svojich povinností súvisiacich s DPH uvedených v kapitolách 2 až 6 hlavy XI smernice 2006/112/ES využiť 970 ďalších zdaniteľných osôb. Takisto by sa znížilo zaťaženie finančnej správy súvisiace s povinnosťou vyberať dane a kontrolovať veľmi malé podniky.
            
            
               (6)Vzhľadom na to, že odchýlka udelená Luxembursku povedie k obmedzeniu povinností malých podnikov súvisiacich s DPH, pričom tieto zdaniteľné osoby si naďalej môžu zvoliť bežnú úpravu platby DPH v súlade s článkom 290 smernice 2006/112/ES, Luxembursku by sa malo povoliť uplatňovať zvýšený strop do 31. decembra 2019.
            
            
               (7)Odchýlky sa zvyčajne udeľujú na obmedzený čas, aby sa dalo posúdiť, či je dané osobitné opatrenie primerané a účinné. Požadovaná odchýlka by preto mala byť časovo obmedzená a sprevádzaná doložkou o ukončení platnosti. Okrem toho ustanovenia článkov 281 až 294 smernice 2006/112/ES, ktoré sa týkajú osobitnej úpravy pre malé podniky, však podliehajú preskúmaniu a smernica, ktorou sa menia tieto ustanovenia smernice o DPH, by preto mohla nadobudnúť účinnosť pred 31. decembrom 2019.
            
            
               (8)Podľa informácií, ktoré poskytlo Luxembursko, bude mať vyšší strop zanedbateľný vplyv na celkovú sumu príjmu plynúceho z dane vybranej v štádiu konečnej spotreby.
            
            
               (9)Požadovaná odchýlka je v súlade s cieľmi oznámenia Komisie „Najskôr myslieť v malom“ – Iniciatíva „Small Business Act“ pre Európu z 25. júna 2008
                  17
               .
            
            
               (10)Odchýlka nemá žiadny vplyv na vlastné zdroje Únie pochádzajúce z DPH, pretože Luxembursko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89
                  18
               .
            
         
         
            
               (11)Rozhodnutie 2013/677/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Články 1 a 2 rozhodnutia 2013/677/EÚ sa nahrádzajú takto:
            
            
               „Článok 1
            
            
               Odchylne od článku 285 smernice 2006/112/ES sa Luxembursku povoľuje oslobodiť od DPH zdaniteľné osoby, ktorých ročný obrat nepresahuje 30 000 EUR.
            
            
               Článok 2
            
            
               Toto rozhodnutie nadobúda účinnosť dňom jeho oznámenia.
            
            
               Toto rozhodnutie sa uplatňuje do 31. decembra 2019 alebo do nadobudnutia účinnosti smernice, ktorou sa menia ustanovenia článkov 281 až 294 smernice 2006/112/ES, ktoré sa týkajú osobitnej úpravy pre malé podniky, podľa toho, čo nastane skôr.“.
            
            
               Článok 2
            
            
               Toto rozhodnutie je určené Luxemburskému veľkovojvodstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa daní z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303).
               
               
                  
                     (3)
                  Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
               
               
                  
                     (4)
                  Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7. 4. 2016, COM(2016) 148 final.
               
               
                  
                     (5)
                  Vykonávacie rozhodnutie Rady (EÚ) 2015/2348 z 10. decembra 2015, ktorým sa mení vykonávacie rozhodnutie 2013/53/EÚ, ktorým sa Belgickému kráľovstvu povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 330, 16.12.2015, s. 51).
               
               
                  
                     (6)
                  Vykonávacie rozhodnutie Rady (EÚ) 2015/1173 zo 14. júla 2015, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 189, 17.7.2015, s. 36).
               
               
                  
                     (7)
                  Vykonávacie rozhodnutie Rady 2014/795/EÚ zo 7. novembra 2014, ktorým sa predlžuje uplatňovanie vykonávacieho rozhodnutia 2011/335/EÚ, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 44).
               
               
                  
                     (8)
                  Vykonávacie rozhodnutie Rady 2014/796/EÚ zo 7. novembra 2014, ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 330, 15.11.2014, s. 46).
               
               
                  
                     (9)
                  Vykonávacie rozhodnutie Rady 2013/54/EÚ z 22. januára 2013, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 15).
               
               
                  
                     (10)
                  Vykonávacie rozhodnutie Rady 2016/1988/EÚ z 8. novembra 2016, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 1).
               
               
                  
                     (11)
                  Vykonávacie rozhodnutie Rady 2014/931/EÚ zo 16. decembra 2014, ktorým sa predlžuje uplatňovanie vykonávacieho rozhodnutia 2012/181/EÚ, ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 365, 19.12.2014, s. 145).
               
               
                  
                     (12)
                  KOM(2008) 394 z 25. júna 2008.
               
               
                  
                     (13)
                  Ú. v. ES L 155, 7.6.1989, s. 9 – 13.
               
               
                  
                     (14)
                  Ú. v. EÚ L 347, 11.12.2006, s. 1.
               
               
                  
                     (15)
                  Ú. v. ES 71, 14.4.1967, s. 1303/67.
               
               
                  
                     (16)
                  Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
               
               
                  
                     (17)
                  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov „Najskôr myslieť v malom“ – Iniciatíva „Small Business Act“ pre Európu, Brusel 25. 6. 2008, KOM(2008) 394 v konečnom znení. 
               
               
                  
                     (18)
                  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).